[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 7.10.2008 г

COM(2008) 612 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

Окончателна оценка на програма „Митници 2007“ съгласно член 19 от Решение 253/2003/EО на Европейския парламент и на Съвета от 6 февруари 2003 година за приемане на програма за действие на митническите администрации в Общността (Митници 2007)

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

Окончателна оценка на програма „Митници 2007“ съгласно член 19 от Решение 253/2003/EО на Европейския парламент и на Съвета от 6 февруари 2003 година за приемане на програма за действие на митническите администрации в Общността (Митници 2007)

ПРОГРАМА „МИТНИЦИ 2007“

Програма „Митници 2007“ бе създадена с Решение 253/2003/ЕО на Европейския парламент и на Съвета от 6 февруари 2003 г. Тя е третата програма за действие на Общността, посветена на митническите администрации и обхващаща периода от 1 януари 2003 г. до 31 декември 2007 г. Програма „Митници 2007“ бе отворена за участие за 27-те държави-членки на ЕС, както и за Хърватия и Турция. Разходите по програмата са поделени между Европейската общност и страните-участнички.

Програма „Митници 2007“ има за основна цел подпомагането и насърчаването на сътрудничеството и координираните действия между националните митнически администрации на държавите-членки, които са и основните бенефициери по програмата. За да постигне своите цели (изложени в част първа от плана за действие „Митници 2007“), програмата се основаваше главно на:

- съвместни действия, включващи семинари, работни групи и групи за проекти, обмен на служители, обучения, обмен на най-добри практики и други действия. Финансирането на тези съвместни действия съставлява около 20 % от бюджета на програмата.

- системи за информационни технологии (ИТ), включително новата компютъризирана система за транзит (NCTS), както и някои системи, свързани с тарифи (включително информационната система за интегрираната тарифа на Общността — ТАРИК) и системи за управление на риска и информацията (включително електронната система за информационния формуляр за риск — RIF). Близо 80 % от бюджета на програмата бе предназначен за ИТ системите.

Финансовата рамка за петгодишния срок за изпълнение на програмата бе фиксирана на 165,55 млн. EUR.

ЦЕЛ НА ОКОНЧАТЕЛНАТА ОЦЕНКА

Член 19 от Решение 253/2003/EО гласи, че програма „Митници 2007“ „подлежи на постоянна оценка[1], която се осъществява от Комисията в сътрудничество със страните-участнички.“ Окончателната оценка започна през ноември 2007 г. и приключи през май 2008 г. Тя обхвана целия период (2003-2007 г.). Указанията за окончателната оценка предвиждат, че нейната основна цел е да оцени:

- какъв е бил постигнатият ефект (резултати и въздействие);

- как той е допринесъл за постигането на целите (ефикасност);

- и дали ефектът е бил постигнат при разумни разходи (ефективност).

За окончателната оценка бе събрана обратна информация и данни от всички заинтересовани от програмата групи, а именно Комисията, митническите администрации на страните-участнички и търговците (наричани още „икономическите оператори“). С оглед на трудността да се намерят еднозначни показатели, измерващи успеха на „Митници 2007“ (поради комплексното и многостранно естество на програмата и нейния широк спектър от цели), за оценяването на въздействието и ефикасността на „Митници 2007“ бе направена оценка в по-широк смисъл, като е използвана комбинация от качествени и количествени данни (където такива бяха на разположение).

МЕТОДОЛОГИЯ

Методологията за събиране на данни и информация се състоеше в следните елементи:

- Въпросник за оценка, предназначен за националните митнически администрации: подробен въпросник бе изпратен на националните звена за контакт (NCPs) за „Митници 2007“ във всичките 29 страни-участнички с искането да изразят мненията си за програмата и да обосноват тези мнения като предоставят данни и фактическа информация.

- Въпросник за информация, адресиран до Европейската комисия: Генерална дирекция „Данъчно облагане и митнически съюз“ на Комисията (ГД TAXUD) предостави допълнителни данни (предимно количествени) за вложените ресурси и резултатите от програма „Митници 2007“.

- Казуси: бяха разгледани четири казуса, всеки от които бе фокусиран върху един от приоритетите на програмата. Като част от работата по казусите бяха проведени над 80 интервюта с участници в извадка от съвместните действия, включително с митнически служители от 23 различни страни-участнички, икономически оператори и служители на ГД TAXUD.

- Допитвания в интернет: бяха проведени две отделни проучвания — едното бе насочено към митнически служители, участвали в съвместните действия в рамките на „Митници 2007“ и/или използвали ИТ системите (1 243 отговора бяха получени на това проучване), а второто бе адресирано до икономически оператори, участвали в дейностите в рамките на „Митници 2007“ (133 получени отговори).

- Проучване на документи: проучването на документи бе основано на налични източници на данни, включително базите данни ART и CIRCA, и на други документи — публично достъпни или пък предоставени от заинтересовани страни.

Анализът на информацията, събрана посредством тези инструменти и методи, бе ръководен от аналитична рамка от критерии за оценка и показатели, разработени по време на първоначалната фаза на оценката. Голяма част от тази рамка бе основана на интервенционната логика на програмата (произтичаща от структурата на целите, приоритетите и подприоритетите на плана за действие „Митници 2007“). В случаите, в които това бе подходящо и приложимо, бяха използвани също разработени през 2003 г. количествени показатели за оценка на програми.

РЕЗУЛТАТИ И ВЪЗДЕЙСТВИЕ/ЕФИКАСНОСТ

„Митници 2007“ преследваше следните четири основни цели (вж. Решението за „Митници 2007“ и първа част на плана за действие „Митници 2007“):

- Защита на интересите на Общността: по-специално да осигури нужната защита на финансовите интереси на Европейския съюз и да гарантира устойчиво и сигурно обкръжение на неговите граждани.

- Улесняване на търговията: да позволи на администрациите на държавите-членки да поемат предизвикателствата, наложени им от глобализацията и увеличаващия се търговски обмен, и да допринесе за укрепване на конкурентната среда на Европейския съюз.

- Еднакви резултати/инфраструктура: да позволи на администрациите на държавите-членки да си взаимодействат и да изпълняват задълженията си по също толкова ефикасен начин, както ако съставляваха единна администрация, и да постигат еднакви резултати във всяка точка от митническата територия на Общността.

- Разширяване: да бъдат предприети необходимите мерки за подготовка на разширяването и да се подпомогне интеграцията на новите държави-членки, както и да се осигури сигурността на бъдещата външна граница на ЕС.

Въз основа на целта на оценката и целите на програмата бяха формулирани осем въпроса за оценка. Първите четири въпроса се отнасяха до степента, в която „Митници 2007“ е допринесла за постигането на всяка една от целите на програмата. Петият въпрос потърси отделна оценка на степента, в която ИТ системите са допринесли за постигането на тези цели. Основните изводи по отношение на тези аспекти са обобщени по-долу.

Допринесла ли е програма „Митници 2007“ за осигуряването на устойчиво и сигурно обкръжение за гражданите и за защитата на финансовите интереси на Общността?

От информацията, събрана в хода на оценката, може да се направи изводът, че програма „Митници 2007“ е допринесла в значителна степен за защитата на съответните интереси на Общността. Повече от 80 % от всички национални митнически администрации посочиха, че „Митници 2007“ е допринесла „до известна степен“ или „много“ както за осигуряването на устойчиво и сигурно обкръжение за гражданите, така и за защитата на финансовите интереси на Общността. Това е постигнато посредством многобройни действия по програмата за опростяване, рационализиране, стандартизиране и/или общо подобрение на митническото законодателство и процедури, както и чрез действия за подобряването на сътрудничеството между митническите органи изобщо.

Като цяло обратната информация, получена от заинтересованите страни, сочи недвусмислено, че „Митници 2007“ е широко възприета като особено важен способстващ фактор и катализатор на прагматично и плодотворно взаимодействие между всички заинтересовани участници в областта на митническото законодателство, процедури и формалности (включително за предотвратяването на измамите и борбата с фалшифицирането). Конкретните резултати от различните работни групи, които работят или са работили в тази област, по-общият ефект от подобрените контакти между националните администрации (например посредством обмен на служители) и ИТ системите и системите за обмен на информация, разработени в рамките на „Митници 2007“, допринасят за в общи линии положителната оценка на въздействието на програмата по отношение на защитата на интересите на Общността.

Допринесла ли е програма „Митници 2007“ за улесняването на търговията?

Като цяло оценката показва, че ролята на „Митници 2007“ за улесняване на търговията е била противоречива. Съществува ясна тенденция (особено през последните 3-4 години) на икономическите оператори да бъдат предоставяни възможности за участие в работни групи, семинари и други съвместни действия, като по този начин те дават своя принос в хода на целия процес на създаване на нови правила, процедури, спецификации и др. Икономическите оператори дадоха висока оценка на готовността и усилията на Комисията (и до известна степен и на страните-членки) да ги включат и да се вслушат в техните притеснения. Голямо мнозинство от митническите служители приветстваха също така по-активното участие на икономическите оператори, въпреки че някои от тях изразиха безпокойство, че „прекалено активното“ участие на икономическите оператори би могло понякога да представлява пречка за ефикасното и ефективно вземане на решения.

От друга страна икономическите оператори не изразиха особен ентусиазъм по отношение на реалното въздействие на съвместната работа за минимизирането на тежестите върху законната търговия и за опростяването и модернизирането на митническите процедури и формалности. Докато няколко действия, проведени в рамките на програма „Митници 2007“ са спомогнали за намаляването на тежестите върху търговците (като например въвеждането на новата компютъризирана система за транзит), бяха изразени и оплаквания от това, че повечето нови мерки и инициативи, реализирани в Европа след терористичните атаки от 11 септември, са били фокусирани главно върху безопасността и сигурността, което често е имало за резултат допълнителни тежести върху търговията. Сравнително малкият брой съвместни действия, които са били посветени изрично на целта на програмата за улесняване на търговията, е още един признак за наличието на известен дисбаланс (въпреки че следва да се отбележи вероятността много от другите действия, които не са пряко свързани с тази цел, да са допринесли косвено за улесняването на търговията).

Помогнала ли е програма „Митници 2007“ на националните митнически администрации да работят по такъв начин, както ако съставляваха единна администрация?

Оценката показа, че програма „Митници 2007“ е допринесла в значителна степен за постигането на тази цел, като е улеснила единното прилагане на митническите закони, и хармонизирането на работните методи в голям брой тематично различни области. Става дума за постигането на еквивалентни резултати във всички точки от митническата територия, което се потвърждава от отговорите на търговците на допитването, а именно че митническите администрации на държавите-членки на ЕС са отбелязали значителен напредък в изпълнението на техните задължения по такъв начин, както ако съставляваха единна администрация.

Очевиден е приносът на „Митници 2007“ за по-тясното сближаване на националните митнически администрации и за хармонизирането и стандартизирането на процеси и подходи. Конкретни примери са общите ИТ системи, разработени в рамките на „Митници 2007“, общият подход на обучение и общите инструменти за електронно обучение. На едно по-деликатно, „междуличностно“ ниво действията в рамките на „Митници 2007“ подпомагат обмена на информация, опит, добри практики и просто човешките контакти отвъд националните граници и по този начин допринасят също така за това работата на митническите администрации в цяла Европа да бъде координирана по-добре.

Подпомогнала ли е програма „Митници 2007“ новите държави-членки и страните-кандидатки в процеса на тяхната интеграция и подготовка за присъединяване?

Според обратната информация от митническите администрации на самите нови държави-членки и страните-кандидатки програма „Митници 2007“ е подпомогнала в голяма степен тяхната интеграция и подготовка за членство в ЕС (мнозинството е посочило, че програмата е допринесла „много“ за постигането на тази цел). Казусът потвърди, че програма „Митници 2007“ се радва на висока оценка сред митническите служители в новите държави-членки, които подчертават значението ѝ за обмяната на познания, опит и подходи, както и за създаването на мрежи като цяло.

Подкрепата, предоставена от „Митници 2007“ за присъединяването и интеграцията на новите държави-членки, е главно под формата на три вида инициативи.

- Редица действия са били насочени специално към новите държави-членки и/или страните-кандидатки (включително проекти за обмен на най-добри практики и техническа подкрепа). Често тези действия са имали положително въздействие върху изграждането на капацитет и възприемането на по-ефикасни подходи и процедури.

- Страните-кандидатки имат възможността да участват в програмата и различните ѝ работни групи и групи по проекти (които не се занимават с разширяването), семинари и др. още на ранен етап от процеса на присъединяването си. Това дава на бъдещите държави-членки възможност отрано да се запознаят със законодателството на ЕС, с процедурите и формалностите и с тяхното изпълнение и им позволява да започнат да актуализират и привеждат в съответствие своите собствени правила и процеси, дори преди официално да са се присъединили към ЕС.

- Различните ИТ системи, разработени с подкрепата на „Митници 2007“, и дейностите в подкрепа на тяхното прилагане и за обучение на потребителите им, също са допринесли за безпроблемната интеграция на митническите администрации на новите държави-членки.

До каква степен ИТ системите са спомогнали за постигането на целите на програмата?

В рамките на програма „Митници 2007“ са направени важни стъпки за осигуряването на оперативната съвместимост на редица ИТ системи. Към днешна дата всички системи, които бяха подложени на оценка, функционират безпроблемно, а високото ниво на удовлетвореност сред потребителите представлява ясен показател за тяхната полезност. Казаното обаче не означава, че са отстранени всички проблеми; оценката идентифицира някои слабости в определени ИТ системи, на които следва да се обърне внимание.

Като цяло резултатите от оценката сочат, че ИТ системите са допринесли значително за напредъка по отношение на цел II (улесняване на търговията) и цел III (еквивалентни резултати/инфраструктура) на програмата. По отношение на цел II новата компютъризирана система за транзит (NCTS) изглежда е имала най-голям принос, като е опростила и ускорила процедурата за транзит както за търговците, така и за администрациите в страните-участнички. Някои системи, свързани с тарифи — по-специално информационната система за интегрираната тарифа на Общността (ТАРИК) и системата за европейска обвързваща тарифна информация (ЕОТИ) — също са оказали въздействие за улесняването на търговията посредством по-доброто информиране и по-голямата правна сигурност за търговците.

Що се отнася до цел I на програмата (защита на интересите на Общността), бе изразено широко съгласие, че ИТ системите (особено системите, свързани с тарифи) са подобрили наличността на данни и така са допринесли за защитата на финансовите интереси на Общността. От друга страна борбата с измамите не бе основният фокус на ИТ системите, тъй като разработването и поддръжката на ИТ системите, посветени на борбата с измамите, се регулират от други законови инструменти.[2] Очаква се обаче паралелно с напредъка в разработването на обща рамка за управление на риска от електронната система за информационния формуляр за риск (RIF) да има все по-голяма полза за подобряването на митническия контрол, а оттук за предотвратяването на измами в бъдеще.

ЕФЕКТИВНОСТ, ПОЛЕЗНОСТ И УСТОЙЧИВОСТ

Последните три въпроси за оценка засегнаха ефективността, полезността и устойчивостта на програма „Митници 2007“. Основните изводи по отношение на тези аспекти са обобщени по-долу.

Би ли могла програма „Митници 2007“ да бъде по-ефективна и да постигне същите резултати и въздействие с по-ниски разходи?

Като цяло резултатите от оценката показаха, че програма „Митници 2007“ е ефективна. На ниво съвместни действия инструментите, които се смятат за най-ефективни от бенефициерите (особено работни групи, групи по проекти и обмени), са тези, които са използвани най-широко и за които е изразходвана най-голяма част от бюджета. Казусите сочат също, че съществува малък потенциал за спестяване на разходи съдейки от извадка от 20 действия, които бяха подложени на подробна оценка. По-трудно е да бъде оценена ефективността на разходите за разработването и подпомагането на различните митнически ИТ системи чрез програма „Митници 2007“. Обратната информация, получена от потребители и бенефициери, показва обаче широко удовлетворение от ИТ системите, както и признание, че тяхното въздействие оправдава направените за тях разходи.

Бенефициерите по програмата дадоха добра оценка и на функционирането на управленските структури и процедурите на програмата. Според няколко страни-участнички обаче, размерът на наличните ресурси (особено човешки ресурси) за управление и координиране на национално ниво е недостатъчен, за да се извлекат напълно възможните ползи от програма „Митници 2007“.

В заключение само около 60 % от бюджета, предназначен за „Митници 2007“, е бил реално усвоен до края на 2007 г. Въпреки че през 2008 г. и 2009 г. е планирано усвояването на още средства по „Митници 2007“ (като част от дългосрочни договори, сключени по програмата, главно за услуги свързани с ИТ), общата сума ще остане значително под наличния максимален бюджетен пакет. Това се дължи главно на факта, че разходите за разработването и поддръжката на ИТ системите са били значително по-ниски от очакваните. Причините за това вероятно могат да бъдат обяснени с комбинация от няколко фактора, което затруднява формулирането на категорични изводи относно ефективността на програмата. Въпреки това би трябвало да се отбележи, че програма „Митници 2007“ е постигнала своите резултати срещу разходи не от 165, 55 млн. EUR, а от около 95 млн. EUR до този момент, плюс допълнителните разходи, които според прогнозите ще възлизат на 10—15 млн. EUR за следващите няколко години.

Съответстват ли постигнатите резултати на установените нужди и проблеми, които е трябвало да бъдат решени?

Оценката установи, че резултатите, постигнати от програмата, съответстват в голяма степен на дефинираните нужди и проблеми, които е трябвало да бъдат решени, благодарение на следното:

a) Всичките четири основни цели на програма „Митници 2007“ са уместни и засягат важни нужди и приоритети на националните митнически администрации на страните-участнички; по всичко личи, че няма други значителни потребности в страните-участнички, на които програмата е трябвало да обърне внимание.

б) Резултатите от „Митници 2007“ са допринесли (до известна степен) за постигането и на четирите цели на програмата (вж. по-горе).

В резултат полезността на програмата е била висока. Като предлага механизми, инструменти и процеси на всички заинтересовани участници в ЕС в сферата на митниците за съвместното разглеждане, обсъждане и решаване на важни проблеми, свързани с митническото законодателство и процедури, „Митници 2007“ е помогнала несъмнено на националните митнически администрации да отбележат напредък за постигане на целта да работят така , както ако съставляваха единна администрация.Освен това програмата е имала важен принос в подготовката за разширяване и за интеграцията на новите държави-членки, както и за защитата на интересите на Общността. Накрая, макар да не е ясно дали като цяло мерките, приети в рамките на „Митници 2007“, са спомогнали за улесняването на търговията, програмата определено е била от полза за намаляването на тежестите върху законната търговия в определени сфери и за ограничаването на допълнителното бреме, наложено от някои нови мерки за по-голяма безопасност и сигурност.

Ще се запази ли в средносрочен и дългосрочен план ефектът, постигнат от „Митници 2007“?

Безспорно програма „Митници 2007“ е довела до редица конкретни резултати, чието въздействие ще се запази в средносрочен и дългосрочен план. Като основни примери за такова трайно въздействие могат да се посочат проекти на текстове, изготвени от работни групи в рамките на „Митници 2007“, които са се превърнали в част от законодателни актове, които са били или ще бъдат приети, редица оперативни ИТ системи, чието разработване и въвеждане от решаващо значение са били действия по „Митници 2007“, както и разработените модули за електронно обучение, които вече се използват в няколко държави-членки.

Въпреки това продължаването на програмата ще зависи от пълното разгръщане на потенциалното ѝ положително въздействие. Програмата предоставя съществен механизъм за проследяването, съвместното обсъждане и разработване на текущи и на нови инициативи в областта на митниците, на които ще бъде даден старт (от юридическо, процедурно, технологично, политическо или друго естество), и в крайна сметка за подобряване на тяхното качество, ефикасност, кохерентност и приемливост за страните-участнички и за икономическите оператори. Едно прекъсване на програма „Митници“ би предизвикало сериозна загриженост сред всички бенефициери и заинтересовани страни, че взаимодействието и координацията между тях ще пострадат в ущърб на по-нататъшен напредък в постигането на целите на „Митници 2007“.

ПРЕПОРЪКИ

Общи препоръки

Окончателната оценка потвърди, че програма „Митници 2007“ е имала положително въздействие върху работата на митниците в Европа. Ценена високо от бенефициерите си и от заинтересованите страни, програмата допринася ефикасно (а в някои случаи и значително) за постигането на всички свои основни цели. Затова окончателната оценка потвърждава посоченото вече в средносрочната оценка — необходимостта програма „Митници 2007“ да бъде продължена. За да се гарантира, че следващите програми ще работят възможно най-безпроблемно и ефикасно, следва да:

- се запази целево ориентираният управленски подход, като по този начин бъде гарантирано, че всички дейности преследват група ясно дефинирани цели в съответствие с общите цели на програмата, и бъдат улеснени мониторингът и оценката;

- се преразгледа списъкът с приоритети и подприоритети с цел да се осигури по-нататъшната валидност на целево ориентирания управленски подход, на основата на ясно степенувани уместни и постижими цели. Възможно е някои от приоритетите на „Митници 2007“ да не са вече актуални, а други да са твърде широкообхватни или пък твърде специфични.

- нарасне ролята и полезността на годишната работна програма (AWP), като тя се използва за формулирането на много ясни главни приоритети за идната година (вместо да се ограничава с изброяването на всички цели и приоритети от плана за действие);

- продължат да се използват широко групи по проекти/работни групи и практиката на обмен, които според бенефициерите представляват най-ефективния вид дейности, и, когато са добре фокусирани, могат да дадат много полезни, осезаеми и конкретни резултати.

- други видове съвместни действия (включително семинари, обмен на най-добри практики и др.) могат също да бъдат много полезни при определени условия, но успехът им зависи до голяма степен от начина, по който са организирани. В частност насоките за обмен на най-добри практики на „Митници 2007“ следва да бъдат ревизирани с цел да се премахнат слабостите в прилагането на този инструмент, установени при оценката.

Специфични тематични области

Оценката установи няколко проблема в специфични тематични области, на които следва да бъде обърнато внимание. За да бъде възможно да се надгражда напредъкът, постигнат то този момент, и да бъде постигнат успех в решаването на проблемите, от най-голямо значение за заинтересованите страни, е необходимо програмата-приемник на „Митници 2007“ да:

- обърне по-голямо внимание на улесняването на търговията. Макар да е основната цел за търговците, както и за много от националните митнически администрации на страните-участнички, на тази цел бе отделено сравнително малко внимание в „Митници 2007“ (в сравнение с другите основни цели). За да се сведе до минимум тежестта върху законната търговия, ще бъде от особено голямо значение да:

- се гарантира своевременното реализиране на инициативата „Електронни митници“ и да се предотврати забавянето на процеса, преди ползите за икономическите оператори да са започнали да се материализират.

- бъдат приоритизирани дейности, засягащи единните разрешителни, включително оторизирания икономически оператор (ОИП), и единните разрешителни за опростените процедури (ЕРОП), и да се работи за истински единното признаване и прилагане на тези концепции в целия ЕС;

- бъде продължено участието на икономическите оператори в съответните съвместни действия, така че нуждите, опитът и позициите на търговците да получат признание и да бъдат взети предвид при изготвянето на нови правила, процедури, инструменти и др.

- продължи работата по анализа и управлението на риска, която представлява ключова област за подобряването и стандартизирането на митническия контрол и процедури и за ефективната борба с измамите. Бъдещата работа по рискови профили, показатели, правила и др., както и по търсене на начини да се улесни и максимизира тяхното използване от всички национални митнически администрации, следва да се концентрира върху:

- идентифицирането на деликатни в политическо отношение елементи на управлението на риска (отчасти дължащи се на факта, че това, което в една държава-членка е в рамките на закона, би могло да е незаконно в друга държава-членка) и справянето с тях на съответните нива;

- трайното приоритизиране на дейности и практически упражнения, пряко насочени към по-нататъшното хармонизиране на подходите за управление на риска в ЕС.

- продължи да следва и прилага новия общ подход към обучението, като едновременно с това гарантира, че разработването на модули за електронно обучение/смесени методи за обучение няма да се превърне в крайна цел само по себе си и че други сфери на дейност не са пренебрегвани. Това включва:

- провеждането на открит и широк диалог между Комисията и страните-участнички с цел да се определят приоритетите за идните години (включително какви други сфери, свързани с обучение, страните-участнички биха желали програмата да застъпи);

- ревизирането и, ако е наложително, коригирането на съдържанието, честотата, продължителността и структурата на заседанията на групата за управление на обученията, така че тя да играе по-активна роля в координирането на програмните дейности в областта на обученията.

- продължи напредъка по отношение на ИТ системите посредством по-нататъшно проучване и работа в области, нуждаещи се от подобрение и/или нови действия, като например:

- предприемане на мерки по отношение на специфични предизвикателства и слабости, установени при оценката, които засягат няколко ИТ системи, използвани в момента на ниво ЕС.

- активна работа за общоевропейска хармонизация на интерфейси с търговците за всички митнически процедури. Комисията предложи насоки за хармонизацията на такива интерфейси в ЕС в миналото и оценката установи, че почти половината от страните-участнички са на мнение, че „Митници 2007“ е могла или е трябвало да продължи да подпомага хармонизацията на интерфейси на европейско ниво.

Съпътстващи мерки

В заключение оценяващите препоръчват няколко „съпътстващи“ мерки за увеличаване на ефикасността на програмата като по този начин ще се допринесе за способността ѝ да постигне целите си:

- страните-участнички да бъдат призовани да осигурят достатъчно човешки ресурси за координация, управление и администрация на програмата на нивото на всяка национална митническа администрация;

- да бъдат разработени комуникационни дейности, насочени към подходящата институционална публика (по-специално съответните национални министерства, отговарящи за митниците), за да нарасне респектът към програма „Митници 2007“ и да се подобри познаването на нейната роля, възможностите, които предоставя и въздействието, които е оказала (и по този начин да бъде увеличен inter alia шансът да бъдат предоставени достатъчно ресурси).

- да бъдат преразгледани показателите и мерките за успех, разработени в началото на програма „Митници 2007“, с цел да бъде одобрен окончателен списък с актуални и осъществими показатели, които могат да бъдат използвани в бъдеще за мониторинг и оценка на програмата.

[1] Междинната оценка бе приключена през декември 2005 г. Вж. Работен документ на Комисията: Междинна оценка на програма „Митници 2007“, SEC (2006) 35.

[2] Регламент (ЕО) № 515/97 на Съвета относно взаимопомощта между административните органи на държавите-членки и сътрудничеството между последните и Комисията по гарантиране на правилното прилагане на законодателството в областта на митническите и земеделските въпроси (OВ L 82-22.3.1997 г.) и Конвенция на Съвета, приета на основание член К.3 от Договора за Европейския съюз, за използването на информационни технологии за митнически цели, подписана на 26.7.1995 г. (ОВ C 316, 27.11.1995 г., стр. 0034-0047).